										


PROJEKTNI ZADATAK ZA IZRADU STUDIJE
„UPRAVLJANJE KLIZIŠTIMA (PODLOŽNOST NA KLIZANJE) I DRUGIM GEOLOŠKIM HAZARDIMA NA PODRUČJU VARAŽDINSKE ŽUPANIJE“
[bookmark: _Hlk213393816]


UVOD

Prostornim planom Varaždinske županije („Službeni vjesnik Varaždinske županije“ br. 8/00., 29/06., 16/09.,96/21., 20/24., 34/24. – pročišćeni tekst, 29/25. i 85/25.-pročišćeni tekst) i Izvješćima o stanju u prostoru Varaždinske županije (za razdoblje 2015. – 2019. godine - „Službeni vjesnik Varaždinske županije“ br. 65/20. i za razdoblje 2019. – 2023. godine - „Službeni vjesnik Varaždinske županije“ br. 104/24.), procijenjena je svrhovitost i potreba izrade studije/stručne podloge upravljanja klizištima na području Varaždinske županije, u okviru koje bi se kartirala klizišta i procijenio njihov utjecaj na kritičnu infrastrukturu, te procijenila područja podložna na ovu vrstu geoloških hazarda. U okviru takve studije svrhovito je informativno obuhvatiti i pojavu možebitnih drugih geoloških pojava (odrona, urušavanja, likvefakcija, vrtača i sl.) na području Varaždinske županije, u mogućem obimu i na odgovarajući način prema procjeni izrađivača Studije. 
Studija Upravljanje klizištima i drugim geološkim hazardima na području Varaždinske županije (dalje u tekstu: Studija) bi predstavljala stručnu podlogu za izradu prostornih planova nove generacije, te izmjena i dopuna tih planova, kako područne (regionalne) razine (Prostorni plan Varaždinske županije), tako i lokalne razine (Prostorni planovi uređenja općina i gradova). Studija bi ujedno bila primjenjiva za potrebe izrade Procjena ugroženosti od prirodnih katastrofa i velikih nesreća Varaždinske županije, te njenih jedinica lokalne samouprave (dalje u tekstu: JLS), te za potrebe gradnje i drugih zahvata u prostoru na područjima potencijalnih ugroza od navedenih pojava, osobito klizišta.


CILJEVI IZRADE STUDIJE 

Cilj i svrha izrade Studije je dobivanje kartografskih informacija prioritetno o klizištima, te područjima na kojima postoje posebna ograničenja uslijed pojave klizišta, odnosno ograničenja uslijed potencijalnih procesa klizanja na području Varaždinske županije, tj. izrada Karata podložnosti na klizanje Varaždinske županije, uključivo zoniranje područja prema vjerojatnosti klizanja. 
U tom cilju potrebno je utvrditi lokacije/područja dosadašnje pojave klizišta (detaljni katastar / inventar klizišta) te procijeniti podložnost područja na klizanje i istu prikazati u Kartama podložnosti na klizanje u GIS formatu, u obliku kategoriziranih tematskih slojeva/zona prostorne vjerojatnosti procesa klizanja/tečenja u odnosu na preduvjete klizanja (značajke stijena/tala, geomorfološke i hidrološke, antropogene), kao i utvrditi mjere ograničenja i smjernice za planiranje za pojedini tematski sloj / zonu. 
Daljnji cilj izrade Studije je i utvrditi i procijeniti na informativnoj razini postojanje možebitnih drugih geoloških hazarda na području Varaždinske županije, kao što su odroni, urušavanja, likvefakcije, vrtače i slično. 
Krajnji ciljevi izrade Studije su dobiti relevantnu stručnu podlogu koja bi se koristila za izradu novog Prostornog plana Varaždinske županije, te izradu Prostornih planova uređenja općina i gradova (dalje u tekstu: PPUOG) i njihovih izmjena i dopuna, kao i dobiti podlogu za eventualna daljnja, detaljnija ili prioritetna istraživanja za manja ciljana područja, odnosno za druge vrste geoloških hazarda.
U izradi prostornih planova, predmetna Studija bi osobito služila za planiranje i određivanje prostorno-planskih kriterija i smjernica za gradnju i druge zahvate u utvrđenim osjetljivim područjima, a radi ublažavanja i prevencije rizika od klizanja tla, odnosno drugih geoloških hazarda.
U konačnici, Studija bi trebala biti značajni dokument u cilju smanjenja rizika od utjecaja dijela prirodnih nepogoda i jačanja otpornosti te prilagodbu prostora i djelovanja u prostoru Varaždinske županije na klimatske promjene.


POSLOVI I ZADACI NA IZRADI STUDIJE

U okviru izrade Studije potrebno je izvršiti slijedeće zadatke, odnosno stručno-analitičke poslove:

· Opis metodologije istraživanja i procjene podložnosti područja na klizanje

· Pripremu relevantnih ulaznih tematskih podataka koji se koriste u izradi Studije

Ovi poslovi obuhvaćaju identifikaciju, prikupljanje, pripremu, interpretaciju i obradu (digitalizacija, korekcije i sl.) tematskih ulaznih digitalnih prostornih podataka relevantnih za izradu Studije. (geoloških, geomorfoloških, hidroloških, antropogenih i dr.) 
Za izradu Studije je potrebno koristiti podatke digitalnog modela terena/reljefa (DMR) prostorne rezolucije 1 x 1 m izrađenog iz visinskih podataka prikupljenih laserskim snimanjem iz zraka (LIDAR tehnologijom), osnovnu geološku kartu, podatke o evidentiranim klizištima i ostale relevantne prostorne i druge digitalne podatke prema potrebi i procjeni izrađivača Studije (primjerice podatka iz prostornih planova i procjena rizika od velikih nesreća Varaždinske županije i pojedinih JLS-a).

· Izradu detaljnog katastra / inventara klizišta za područje Varaždinske županije

Rezultat ovih poslova je utvrđivanje konkretnih lokacija pojave klizišta na području Varaždinske županije na temelju ulaznih podataka i prema utvrđenoj metodologiji. 

· Analizu relevantnih podataka i procjenu područja podložnosti na klizanje, uz kategorizaciju / zoniranje podložnosti na klizanje na području Varaždinske županije, odnosno izradu Karata podložnosti na klizanje s utvrđenim zonama podložnosti na klizanje, odnosno vjerojatnosti pojavljivanja klizanja 

Ovi poslovi obuhvaćaju analizu podataka i procjenu podložnosti područja Varaždinske županije na klizanje, odnosno vjerojatnosti pojavljivanja klizanja, kroz modeliranje podložnosti primjenom odgovarajućih metoda i validaciju modela pomoću više statističkih parametara, te kategorizaciju / zoniranje podložnosti na temelju procijenjene podložnosti na klizanje.
Modeliranje podložnosti na klizanje mora biti temeljeno na navedenim, analiziranim ulaznim podacima (digitalni model reljefa, osnovna geološka karta i drugi relevantni podaci i parametri) i izrađenim detaljnim katastrom klizišta, te biti verificirano i s dijelom klizišta iz postojećeg inventara klizišta ukoliko ista neće biti korištena prilikom modeliranja podložnosti na klizanje. Konačno zoniranje - izrada Karata zoniranja podložnosti na klizanje mora biti kategorizirano u tri kategorije podložnosti na klizanje prema prostornoj vjerojatnosti pojavljivanja klizišta i to: nisku, srednju i visoku podložnost na klizanje, odnosno vjerojatnost pojavljivanja klizišta. 
Kategorizacija/zoniranje podložnosti na klizanje treba biti provedena u mjerilu 1:25.000, i to iskazano za cjelovito područje Varaždinske županije, te zasebno za svaku pojedinu JLS.

· Izradu Uputa za primjenu Karata podložnosti na klizanje, odnosno utvrđenih zona podložnosti na klizanje / vjerojatnosti pojavljivanja klizanja – uključivo  izradu i propisivanje uvjeta i mjera planiranja u prostornim planovima, te ograničenja, preporuka i smjernica za izgradnju i provođenje drugih zahvata u prostoru sukladno utvrđenoj kategorizaciji / zoniranju podložnosti 

U okviru ovih poslova potrebno je dati jasne uvjete i mjere za planiranje u prostornim planovima za pojedine zone podložnosti na klizanje, te utvrditi ograničenja, preporuke i smjernice za izgradnju i provođenje drugih zahvata u prostoru Varaždinske županije u skladu s utvrđenim zoniranjem podložnosti na klizanje.
Uvjeti i mjere, te preporuke i smjernice trebaju se utvrditi za planiranje na razini županije (za Prostorni plan Varaždinske županije), kao i detaljnije za planiranje na lokalnoj razini (u Prostornim planovima općina i gradova).

· Informativnu procjenu podložnosti područja Varaždinske županije na ostale geološke hazarde 

U okviru ovih poslova potrebno je utvrditi postojanje možebitnih drugih geoloških hazarda na području Varaždinske županije, kao što su odroni, urušavanja, likvefakcije, vrtače i slično, te na informativnoj razini procijeniti vjerojatnost / ranjivost / podložnost područja Varaždinske županije na takve geološke hazarde, uz prijedloge i preporuke za detaljnije istraživanje i procjenu podložnosti. 
Za utvrđivanje možebitnih navedenih geoloških hazarda i procjenu podložnosti područja Varaždinske županije na iste na informativnoj razini izrađivač Studije će odabrati odgovarajuću metodologiju, te odabrati način interpretacije istih (ako je moguće i kroz primjerene grafičke prikaze).

· Sudjelovanje u definiranju i provedbi postupka participacije javnosti i/ili ciljanih skupina, te u prezentaciji Studije

Ovi poslovi obuhvaćaju sudjelovanje izrađivača Studije u procjeni potrebe participacije javnosti, te ovisno o procjeni sudjelovanje u obliku odabira i provedbi uključivanja javnosti - savjetovanja s javnošću ili eventualno drugog načina uključivanja javnosti ili ciljanih skupina prema potrebi (online upitnik, fokus grupa ili sl.). 
Po završetku izrade Studije i njene isporuke izrađivač Studije je obvezan istu prezentirati Varaždinskoj županiji (izvršnom i/ili predstavničkom tijelu, te relevantnim tijelima i ustanovama Varaždinske županije). Izrađivač Studije odredit će sam način  prezentacije Studije i izraditi odgovarajući materijal za potrebe njene prezentacije. 


SADRŽAJ STUDIJE 

Studija treba sadržavati: Tekstualni dio i Grafički dio.

· Tekstualni dio Studije mora obuhvaćati opis ulaznih podataka i odabrane metodologije njene izrade, opis analize relevantnih podataka i metodologije procjene područja podložnosti na klizanje, te kategorizaciju / zoniranje podložnosti, interpretaciju rezultata i izrade karata podložnosti na klizanje, uvjete i mjere planiranja u prostornih planovima, te ograničenja, preporuke i smjernice za provedbu zahvata u prostoru u skladu s utvrđenim zoniranjem podložnosti na klizanje, a za potrebe izrade Prostornog plana Varaždinske županije i Prostornih planova uređenja općina i gradova.
Na odgovarajući način (informativno) potrebno je obraditi i opisati/prikazati i druge moguće geološke hazarde na području Varaždinske županije, te dati preporuke i smjernice za daljnja detaljnija istraživanja, kako ciljanih najugroženijih područja, tako i drugih vrsta geoloških hazarda.
Tekstualni dio Studije treba sadržavati i Zaključne napomene, te popis slika, tablica, korištene literature, kratica i drugo prema procjeni izrađivača Studije.

· Grafički dio Studije treba obuhvatiti:

· Kartu podložnosti na klizanje s utvrđenim zonama podložnosti na klizanje, odnosno vjerojatnosti pojavljivanja klizanja – za cjelovito područje Varaždinske županije

· Karte podložnosti na klizanje s utvrđenim zonama podložnosti na klizanje, odnosno vjerojatnosti pojavljivanja klizanja - za područje svake pojedine općine i grada Varaždinske županije

· Informativni prikazi ostalih vrsta geoloških hazarda na području Varaždinske županije – opcionalno, neobavezno, ovisno o utvrđenim ostalim geološkim hazardima i mogućnostima njihove interpretacije prema procjeni izrađivača Studije.

ISPORUKA STUDIJE:

U postupku izrade Studije potrebno je uspostaviti suradnju predstavnika naručitelja i izrađivača Studije, te po potrebi predstavnika i drugih relevantnih tijela i ustanova Varaždinske županije, kako bi se raspravila eventualna problematika i pitanja vezana uz izradu Studije, te razmotrile radne verzije Studije, a sve u cilju izbjegavanja mogućih nedostataka i nejasnoća o zahtjevu naručitelja, te međusobnog usuglašavanja oko izrade i konačne isporuke Studije. 

Studija treba biti izrađena na hrvatskom jeziku i isporučuje se u 3 primjerka u analognom i digitalnom obliku na sljedeći način:


· u analognom obliku:
· Tekstualni dio Studije – ispisan na A4 formatu 
· Grafički dio Studije – ispisan u prikladnoj veličini (Karta podložnosti na klizanje za područje cijele Županije u mjerilu 1:100.000, te Karte podložnosti na klizanje za pojedinu JLS u mjerilu 1:25.000, Informativni prikaz ostalih geoloških hazarda u mjerilu odgovarajućem načinu prikaza – opcionalno, neobavezno)
· cjelovita Studija uvezana u jedinstveni elaborat uz mogućnost vađenja i zasebnog korištenja pojedinih grafički prikaza – karata, 

· u digitalnom obliku - cjelovita Studija u PDF formatu te u izvornom formatu koji omogućuje uređivanje i to:
a) Tekstualni dio Studije u izvornom, otvorenom formatu (ODT, DOC, DOCX, RTF ili slično)
b) Grafički dio Studije - grafički podaci u izvornom formatu koji mora biti u nekom od otvorenih GIS vektorskih formata (SHP, GPKG) s ispunjenim atributnim tablicama i priloženom simbologijom / stilovima slojeva 
c) svi grafički prikazi uvršteni u završni dokument kao posebne datoteke u nekom od uobičajenih grafičkih formata (TIF, JPG, PDF ili sl.) minimalne rezolucije 200 dpi 
d) svi tablični materijali uvršteni u završni dokument ili korišteni pri izradi grafičkih prikaza kao posebne datoteke u izvornom formatu koji omogućuje uređivanje (ODS, XLS, XLSX, CSV ili slično) 
e) vektorski i rasterski podaci moraju biti topološki uređeni i georeferencirani, a isporučuju se u koordinatnom sustavu HTRS96/TM, 
f) Grafički dio Studije u digitalnom obliku treba sadržavati analitičku i sinteznu obradu izrađenih karata zoniranja podložnosti na klizanje
g) Studiju je potrebno dostaviti u formatu koji omogućuje održavanje prezentacije na skupovima / za javnost (pojednostavljeni opis metodologije i rezultata Studije u obliku prikladnom za prezentiranje).

